CELEX: 32010D0462
Language: et
Date: 2010-08-18 00:00:00
Title: 2010/462/EL: Komisjoni otsus, 18. august 2010 , milles käsitletakse rahastamisotsuse vastuvõtmist katseprojekti kohta, et tõsta tarbijate teadlikkust ning Euroopa finantsturgude tõhusust ja stabiilsust tarbijaühingute ja sarnaste organisatsioonide koolitamise kaudu

20.8.2010   
            
            
               ET
            
            
               Euroopa Liidu Teataja
            
            
               L 219/21
            
         KOMISJONI OTSUS,
   18. august 2010,
   milles käsitletakse rahastamisotsuse vastuvõtmist katseprojekti kohta, et tõsta tarbijate teadlikkust ning Euroopa finantsturgude tõhusust ja stabiilsust tarbijaühingute ja sarnaste organisatsioonide koolitamise kaudu
   (2010/462/EL)
   EUROOPA KOMISJON,
   võttes arvesse Euroopa Liidu asutamislepingut,
   võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (1) (edaspidi „finantsmäärus”), eriti selle artiklit 75,
   võttes arvesse komisjoni 23. detsembri 2002. aasta määrust (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (2) (edaspidi „rakenduseeskirjad”), eriti selle artiklit 90,
   ning arvestades järgmist:
   
               (1)
            
            
               Kooskõlas finantsmääruse artikliga 75 ja rakenduseeskirjade artikli 90 lõikega 1 eelneb liidu eelarvest kulukohustuse võtmisele rahastamisotsus, milles sätestatakse sellise meetme olulised osad, millega kaasneb kulude rahastamine eelarvest; rahastamisotsuse teeb institutsioon või asutus, kelle institutsioon on selleks volitanud.
            
         
               (2)
            
            
               Vastavalt finantsmääruse artikli 49 lõike 6 punktile a on käesoleva katseprojekti puhul tegemist katselist laadi kavaga, mille eesmärk on kindlaks teha meetme teostatavus ja kasulikkus.
            
         
               (3)
            
            
               Eelarvepädev institutsioon eraldas liidu 2010. aasta eelarvesse 1 miljonit eurot katseprojekti jaoks, milles koolituste kaudu käsitletakse tarbijate teadlikkuse tõstmist ning Euroopa finantsturgude tõhusust ja stabiilsust.
            
         
               (4)
            
            
               Kõnealuse katseprojekti rakendamiseks on ette nähtud kolm meedet ning kõnealuste meetmete rahastamise kohta tuleks võtta vastu üksainus otsus.
            
         
               (5)
            
            
               Kuna finantsteenused muutuvad üha keerukamaks, vajavad tarbijad finantsnõuandeid järjest rohkem. Üldist liiki finantsnõuannete teenus võib aidata tarbijate teadlikkust tõsta ja anda teavet selle kohta, kuidas finantsteenuseid nutikalt osta. Mittetulundusüksuste, näiteks tarbijaühingute ning muude valitsusväliste organisatsioonide ja valitsusorganisatsioonide koolitamine võimaldab neil anda tarbijaile paremaid nõuandeid finantsteenustega seotud suurel hulgal olulistel teemadel.
            
         
               (6)
            
            
               Käesolev rahastamisotsus võib hõlmata ka hilinenud makse eest tasumisele kuuluvat viivist vastavalt finantsmääruse artiklile 83 ja rakenduseeskirjade artikli 106 lõikele 5.
            
         
               (7)
            
            
               On asjakohane määratleda mõiste „oluline muudatus” rakenduseeskirjade artikli 90 lõike 4 tähenduses,
            
         ON VASTU VÕTNUD JÄRGMISE OTSUSE:
   Ainus artikkel
   Lisas osutatud meetmed kiidetakse heaks. Meetmeid rahastatakse Euroopa Liidu 2010. aasta eelarve realt 17 02 04 kuni 1 000 000 euro ulatuses. Need assigneeringud võivad hõlmata ka hilinenud makse eest tasumisele kuuluvat viivist.
   Järgmistes kirjeldustes esitatud summad on ligikaudsed. Kõikide konkreetsete meetmete hinnangulise maksimaalse eelarve puhul ei käsitata oluliste muudatustena kumulatiivseid muudatusi, mis ei ületa 20 %, tingimusel et muudatused ei mõjuta märkimisväärselt katseprojekti olemust ja eesmärke.
   Eelarvevahendite käsutaja võib selliseid muudatusi teha kooskõlas usaldusväärse finantsjuhtimise ja proportsionaalsuse põhimõtetega.
   
      Brüssel, 18. august 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 248, 16.9.2002, lk 1.
   
      (2)  EÜT L 357, 31.12.2002, lk 1.
   
      LISA
      Valdkond: Tarbijakaitsepoliitika
      
         Katseprojekt eelarvereal 17 02 04
      
      Õiguslik alus: määruse (EÜ, Euratom) nr 1605/2002 artikli 49 lõike 6 punkt a
      1 miljon eurot eraldatakse katseprojekti käivitamiseks, et tõsta tarbijate teadlikkust ning Euroopa finantsturgude tõhusust ja stabiilsust eelkõige finantsteenuste valdkonnas tarbijate teadlikkuse tõstmist käsitlevate koolituste ja tarbijatele nõuannete pakkumise kaudu.
      Kavandatud meetmete arv: DG SANCO kavatseb käivitada kolm erinevat meedet koolituste kaudu finantsteenuste valdkonnas tarbijate teadlikkuse tõstmiseks.
      Finantsteenustealased koolitused tarbijaühingutele ja muudele asjast huvitatud mittetulundusühingutele, kes olemasoleva raamlepingu alusel pakuvad teavet ja annavad nõu finantsteenuste lõpptarbijaile. Kõnealuse meetme kohta sõlmitakse leping olemasoleva raamlepingu alusel 2010. aasta septembris summas 200 000 eurot.
      Uuringuga kaardistatakse igas liikmesriigis mittetulundusüksused, kes annavad tarbijaile üldist finantsteenustealast nõu. Lisaks hinnatakse uuringus finantsteenuste teemal antavate üldiste nõuannetega seotud parimaid tavasid. Samuti tehakse kindlaks, kas kõnealustel üksustel on seoses finantsalaste nõuannete andmisega koolitusvajadusi. Kõnealuse uuringu tarbeks eraldatakse 150 000 eurot ning asjaomase teenuste hankelepingu jaoks kuulutatakse 2010. aasta augustis välja pakkumismenetlus.
      Eespool nimetatud kaardistamisuuringu järelmeetmetena korraldatakse täiendavad koolitused finantsteenuste valdkonnas asjast huvitatud mittetulundusüksustele, kes annavad tarbijatele finantsteenustealast üldist nõu. Kõnealuse koolitusmeetme tarbeks eraldatakse 650 000 eurot ning asjaomase teenuste hankelepingu jaoks kuulutatakse 2011. aasta mais välja pakkumismenetlus.